गुवाहाटीनि नेहरु ष्टेडियामाव खुंफुंजाबाय थानाय 66 थि बरदलै ट्रफि फुटबल खेलायाव ए थाखोनि अइल इन्डिया लिमिटेड जोलुर हान्जाया ( OILFC ) नबज्योति क्लाबखौ 4.0 0 ग'ल देरहानानै सेमि फाइनेलनि मासि आवग्रिनो हादों । दासिमाव देरहानाय हान्जा OILFC नि गेलेगिरिफोरा फाइनेल खेलासिम सोहैनो हागोनखौ मिजिंथिंदों । अइल इन्डिया लिमिटेड जोलुर हान्जानि जानानै मिन्टु बर'आरो तुल्य दास मुंनि राफोद सानै गेलेगिरिया गरफा गरफा ग'ल सोयो । मख'जाथावदि गिबि हाफनि उनाव 12 मिनिट समनि खाबु लानानै गर 4 ग'ल सोग्रोसिनो । बेबादिनो राफोद गेलेगिरि मिन्टु बर' आबुं धन्टानि 70 मिनिट हालागै गावनि जोलुर हान्जाखौ दावखोलांङो । जोलुर अनसायग्रा राज्यो राजाखौ सोमोनांहोनांवै फिन 8 मिनिटनि मादाव गरसे ग'ल सोग्रोसिना फारागथिखौ सिगां फार्से दावगालांङो । बेबादियैनो गुबुन सासे राफोद गेलेगिरि तुल्य दासनि आथिं थोंनैनि मेगन बोग्थाव गेलेलायनायाव 79 आरो 82 मिनिटनि गरनै ग'ल सोयो । बेराफारसे थिं गुवाहाटी साखाथिनि सनापुराव खुंबाय गुवाहाटी टाउन क्लाब आरो सानराइज क्लाबनि गेजेरनि खेलायाव 3.1 ग'लनि गेजेराव गुवाहाटी टाउन क्लाब ( GTC ) देरहानाय नि सन्मान आवग्रिसिनो । दासिम हालागै हान्जानैयाबो खेलानि बोखारजादों । गुवाहाटी टाउन क्लाबनि जानानै जितु आहमेद , सन्जिब बरुवा आरो आर्मान सिंहा साथामाबो गरसेयै ग'ल सोनो हायो जेराव सानराइज नि जेंमा रंमेआ गरसे ग'ल सोयो । रायदावनो गोनांदि सनापुराव लिग थाखोनि जोबथा खेलायाव ग्रीनभेलि जोलुर हान्जाया दैमालु बेरेखायै गेलेसिगोन मिथिनो मोनदों । बे खेलायाव ग्रीन भेलि एफ सि खौ सेमि फाइनेलनि मासिखौ आवग्रिनो । ग्रीन भेलि एफ सि खौ सेमि फाइनेल दखल खालामनो ड्र नि गोनांथार जागोन । 
बरदलै ट्रफि खेलायाव अइल इन्डिया हान्जाया सेमि फाइनेलआव सोहैबाय